b"\n_START_ARTICLE_\nSant Mart\xc3\xad del Brull\n_START_SECTION_\nDescripci\xc3\xb3\n_START_PARAGRAPH_\nAls peus del tur\xc3\xb3 on s'al\xc3\xa7ava el castell del Brull, trobem l'esgl\xc3\xa9sia de Sant Mart\xc3\xad. L'esgl\xc3\xa9sia actual \xc3\xa9s el resultat de grans modificacions efectuades sobre el volum inicial. \xc3\x89s de nau \xc3\xbanica amb absis semicircular a llevant, tot i que originalment tenia cap\xc3\xa7alera trevolada, els dos absis laterals del transsepte van ser substitu\xc3\xafts per capelles de planta quadrada. A l'exterior, l'absis t\xc3\xa9 decoraci\xc3\xb3 d'arcuacions, que emmarquen unes finestres cegues, en grups de tres, entre lesenes. A l'interior mostra cinc n\xc3\xadnxols semicirculars separats per columnes adossades i tres finestres de doble esqueixada. L'absis \xc3\xa9s cobert amb volta de quart d'esfera. La volta de can\xc3\xb3 de la nau t\xc3\xa9 llunetes i est\xc3\xa0 refor\xc3\xa7ada amb arcs torals. L'interior ha estat transformat en \xc3\xa8poca barroca, mentre que a l'exterior mant\xc3\xa9 la decoraci\xc3\xb3 d'arcuacions entre lesenes als murs laterals, malgrat el sobreal\xc3\xa7ament que pat\xc3\xad la nau. A la fa\xc3\xa7ana de ponent encara s\xc3\xb3n visibles les lesenes, per\xc3\xb2 ha perdut les arcuacions pel nou perfil de cornisa barroca. La porta principal actual \xc3\xa9s en aquesta fa\xc3\xa7ana. L'original s'obria en el mur de migdia i estava protegida per un atri, del qual nom\xc3\xa9s es conserven els pilars i els arcs on es recolzava la coberta. A l'angle nord-oest s'al\xc3\xa7a el campanar quadrat el 1791._NEWLINE_En el Museu Episcopal de Vic es conserven les pintures murals al fresc, datades a principis del segle XII, que decoraven l'absis i que foren arrencades l'any 1935._NEWLINE_Tamb\xc3\xa9 custodien dos candelers de ferro forjat del segle XII i una tapa d'un relligat hispano\xc3\xa0rab.\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia de Sant Mart\xc3\xad fou la parr\xc3\xb2quia de Seva fins que es va crear la del Brull. Es troba documentada com a parr\xc3\xb2quia ja al segle XI (1029). Se sap que va ser consagrada entre els anys 1048 i 1060 pel bisbe vigat\xc3\xa0 Guillem de Balsareny. El 1062 va ser dotada amb delmes pel vescomte Ramon Folc I i la seva muller Ermesenda._NEWLINE_Entre les nombroses reformes que ha sofert, en destaquen la construcci\xc3\xb3 del campanar i la modificaci\xc3\xb3 del portal d'acc\xc3\xa9s, dels anys 1791 i 1588 respectivament. Els seus murs tamb\xc3\xa9 varen ser repujats._NEWLINE_El 1909 Gudiol hi va descobrir un important conjunt pict\xc3\xb2ric que actualment es troba al Museu Episcopal de Vic."